Uniuersis presentes litteras inspecturis officialis lingonensis salutem in domino. Noueritis quod in presencia dilecti et fidelis nostri Guillermi de Argeyo clerici tabellionis nostri jurati, cui quantum ad hoc et maiora commisimus vices nostras, propter hoc personaliter constituta honesta mulier Johanneta relicta quondam Johannis Cheurot alias Moucey de Aqueditu Dolearii habitatoris, diuionensis lingonensis diocesis, non vi neque dolo ducta, non decepta, non coacta nec aliqua machinatione circumuenta, sed sua prouida et spontanea voluntate ac deuotione mota ut dicebat, coram dicto jurato nostro confessa fuit et in veritate palan et publice recognouit se pro se et suis heredibus et successoribus quibuscumque dedisse, donauisse, cessisse et concessisse perpetuo ac tenore presencium litterarum, titulo pure et perfecte donationis dedit, donauit, cessit et concessit donatione pura et irreuocabili que dicitur inter viuos, venerabilibus et religiosis viris dominis priori et conuentui monasterii Sancti Stephani de dicta Diuione et successoribus suis, venerabili et religioso viro fratre Petro de Liceyo, priore claustrali eiusdem monasterii presenti et stipulanti, viginti solidos turonenses, franco auri cugni domini nostri francorum regis pro viginti solidis, et grosso turonensi argenti pro viginti denariis computatis, annui et perpetui redditus post ipsius Johannete decessum dumtaxat a prefatis dominis priore et conuentu et suis successoribus ab heredibus ipsius Johannete habendos, leuandos et percipiendos annuatim et perpetuo in die festi beati Anthonii, pro vno anniuersario post decessum dicte Johannete, pro remedio anime sue et suorum predecessorum, in ecclesia dicti monasterii in die festi beati Anthonii predicti, singulis annis etiam perpetuo celebrando. Quosquidem viginti solidos annui et perpetui redditus dicta Johanneta assedauit et assignauit prefatis dominis priori et conuentui et successoribus suis, super sua medietate domus sue habitationis, site dicta Diuione in magno vico sancti Nicolai, iuxta domum Philippi Arnaudi burgensis dicti loci ex parte vna et domum Nicolai Leonardi ex parte altera, sub hac tamen conditione quod tociens quociens heredes prefate Johannete seu habentes vel habituri causam, ex ipsa summam viginti francorum auri cugni et ponderis predictorum pro dictis viginti solidis redimendis prefatis dominis priori et conuentui uel successoribus suis tradere potuerint et voluerint, dicta medietas ipsius domus de summa viginti solidorum predictorum quicta remanebit perpetuo et immunis. Promictens dicta Johanneta per suum juramentum propter hoc ad sancta dei euuangilia corporaliter prestitum, sub ypotheca et obligatione omnium et singulorum bonorum suorum, mobilium et immobilium, presencium et futurorum, ubicumque existentium, huiusmodi donationem, cessionem et concessionem sic ut premittitur facta, ac omnia et singula in presentibus litteris contenta, tenere, actendere ac perpetuo et inviolabiliter obseruare, contraque non facere, dicere vel venire per se uel alium seu alios quomodolibet in futurum. Exceptioni doli mali, vis, metus, fraudis, lesionis, circumuentionis ac omni iuri in fauorem mulierum introducto ac omni auxilio iuris canonici et ciuilis ac omnibus aliis et singulis exceptionibus iuris et facti huic facto contrariis, dicta Johanneta, per dictum suum prestitum iuramentum sponte renunciauit in premissis expresse. Supponens et submictens dicta Johanneta quo ad obseruationem et complementum omnium et singulorum premissorum se heredesque suos ac omnia et singula bona sua predicta et heredum suorum predictorum, iuridictioni et compulsioni curie lingonensis et cuiuslibet alterius curie ecclesiastice ac secularis. Vna propter aliam minime cessante excomunicationis sententia non obstante quibus sit actis et in presencia dicti jurati nostri factis et recognitis, dictus juratus noster nomine nostro ac vice et auctoritate nostra dictam Johannetam presentem volentem et consencientem comdempnauit et viua voce monuit ad tenenda premissa, alioquin contra ipsam per excommunicationis sententiam procedemus ut fuerit rationis. In cuius rei testimonium sigillum curie lingonensis presentibus litteris duximus apponendum. Datum dicta Diuione die Marcurii ante dominicam bordarum, anno domini millesimo trecentesimo nonagesimo septimo, presentibus Johanne Jaquini et Perreneto Bonart clericis habitatoribus dicta Diuione testibus ad premissa vocatis specialiter et rogatis. G. de Argeio. Ita est. Rasura in hac dictione Perreneto non vitio sed errore facta approbata. — G. de Argeyo.